夜雨
作者：楊萬里
朝代：宋

paragraphs: 幽人睡正熟，不知江雨來。
驚風颯然起，聲若山嶽摧。
起坐不復寐，萬感集老懷。
憶年十四五，讀書松下齋。
寒夜耿難曉，孤吟悄無儕。
蟲語一燈寂，鬼啼萬山哀。
雨聲正如此，壯心滴不灰。
即今踰知命，已先十年衰。
不知後此者，壯心肯更回。
舊學日疏蕪，書冊久塵埃。
聖處與天似，而我老相催。
坐念慨未已，東窗晨光開。